Правен Свят - Адвокатите ще получават по 200 лв. твърдо за изпълнителни дела за взимания до 1000 лв.
Висшият адвокатски съвет прие изменения в Наредба 1 за определяне на минималните адвокатски възнаграждения
Линк на статията: https://lwl.bg/nqd5
24 Юли 2020, 14:33 6208
Висшият адвокатски съвет (ВАдвС) прие изменения в Наредба 1 за определяне на минималните адвокатски възнаграждения. Това се наложи след окончателно определение на Върховния административен съд (ВАС), с което бяха възстановени суми, заложени в изменението на наредбата от 2009 г.
След решението на съда, адвокатите се мотивираха с това, че сумите от 2009 г. не отговарят на развитието на обществено-икономическите отношения на страната към 2020 г. и направиха свои предложения за минимума на адвокатските хонорари. "Правен свят" припомня, че с промените от 2014 година, размерът на минималния хонорар на адвокатите скочи двойно, като в тях беше записано, че за изготвяне на касационна жалба с основания за допускане по чл. 280 ГПК без явяване на адвоката се дължат 75% от хонорара за процесуално представителство, но не по-малко от 600 лв., а за отговор на такава жалба минимумът е 500 лв. През 2019 година ВАС прие, че хонорарите са били увеличени, без да има публикуване на предложенията заедно с мотивите. Установено е нарушение на чл.26, ал.2 от Закона за нормативните актове и на чл.28, ал.2 и 3 от закона, свързани с изискването проектът на нормативен акт да бъде публикуван на интернет страницата на ВАдС, заедно с мотивите, съответно доклада, преди приемането му, за да се даде възможност на заинтересованите лица да предоставят в 14-дневен срок предложения и становища, както и към него да има изготвени мотиви, съответно доклад, с изискуемото съдържание по чл.28, ал.2 ЗНА.
Проектът за изменения в Наредба 1 на ВАдвС беше публикуван за публично обсъждане на сайта на Висшия адвокатски съвет на 16 юни 2020 г.
В рамките на общественото обсъждане бяха направени общо 71 предложения, като на заседанието си в петък Съветът обсъди и взе решение по всяко едно от тях.
Едно от приетите предложения, които се различават от публикувания проект, е свързано с чл. 10, т. 2, а именно – „за процесуално представителство, защита и съдействие на страните по изпълнително дело и извършване на действия с цел удовлетворяване на парични вземания до 1000 лв. – 200 лв. и за вземания над 1000 лв. - 1/2 от съответното възнаграждение по чл. 7, ал. 2, т. 2 – 7“.
Прие се и изменение в текста на чл. 8, ал. 2, т. 5 (изм. И доп. – ДВ, бр. 84 от 2016 г.), според който „в производства по обжалване на решението за откриване на процедура, решение за избор на изпълнител или за прекратяване на процедурата на възложител по ЗОП, възнаграждението се определя съобразно чл. 8, ал. 1 върху прогнозната стойност. В останалите случаи на обжалване на решения на Възложителя – 1000 лв.“
Размерът на възнаграждението по чл. 8, ал. 2, т. 1 беше определен на 900 лв., а по чл. 8, ал. 2, т.2 – 350 лв.
Окончателният вариант на Наредба за изменение и допълнение на Наредба 1 за определяне на минималните адвокатски възнаграждения ще бъде публикуван на сайта на ВАдвС.
ВАдвС: Въвеждането на видеоконференцията в разглеждането на дела има нужда от по-прецизна регламентация
Заради протеста: 19-годишно момиче пострада при блокада на столично кръстовище